उपभोक्ताओं को नए साल का गिफ्ट, रसोई गैस की कीमतों में कटौती, अब इतने का पड़ेगा एक सिलेंडर  
नए साल पर उपभोक्ताओं को मिला तोहफा 
रसोई गैस की कीमतों में 5.91 रुपये प्रति सिलेंडर की कमी 
महीने भर के अंदर दूसरी बार कीमतों में हुई कटौती
ईंधन कंपनियों ने उपभोक्ताओं को नए साल का तोहफा दिया है. सब्सिडी वाले रसोई गैस (एलपीजी) सिलेंडर की कीमत में कटौती की गई है. एलपीजी सिलेंडर के दामों में सोमवार को 5.91 रुपये प्रति सिलेंडर की कमी की गयी. महीने भर के अंदर यह दूसरा मौका है जब कीमत में कटौती की गई है. देश की दूसरी सबसे बड़ी खुदरा ईंधन कंपनी इंडियन आयल कारपोरेशन (आईओसी) ने एक बयान में कहा कि 14.2 किलो के सब्सिडी वाले एलपीजी सिलेंडर की कीमत आज आधी रात के बाद से 494.99 रुपये हो जाएगी, फिलहाल इसकी लागत 500.90 रुपये प्रति सिलेंडर है. इस महीने यह लगातार दूसरा मौका है जब एलपीजी के भाव कम हुए है.